Zajac, Pavol, poslanec NR SR (2014-07-04):
Vážená pani podpredsedníčka Národnej rady, pán minister, pán spravodajca, dámy a páni, bolo tu už veľa povedané k tomuto návrhu zákona o DPH a ja by som k tej debate chcel prispieť aj pohľadom svojím, pohľadom KDH. Ale nedá mi, aby som sa najprv nevyjadril k tomu, čo vôbec je DPH, lebo vidím, že aj pán kolega Číž asi potrebuje vysvetliť, čo je DPH, ako sa platí DPH, akým spôsobom, a možnože aj občania Slovenska potrebujú vedieť, aspoň niektorí teda. Dámy a páni, ak urobíte nákup v supermarkete možno aj taký, ako včera tu predviedol kolega Hlina a vyložil tu tovar, neviem v akej hodnote bol, tak pri tomto nákupe zaplatíte DPH. Ako konečný spotrebiteľ zaplatíte DPH. Ale to DPH nevzniká tak, že len v obchode vám k tomu pripočítajú, ku tej, k základu, pripočítajú DPH. To DPH sa nabaľuje cez všetkých výrobcov a dodávateľov, ktorí vyrábajú a sú platcami DPH, a ich je drvivá väčšina. To znamená, tá dépeháčka sa postupne nabaľuje, firmy si ju medzi sebou účtujú, zároveň si ju odpočítavajú, až príde konečný spotrebiteľ, v drvivej väčšine je to občan Slovenskej republiky, alebo konečným spotrebiteľom môže byť aj firma, organizácia, a tá tú dépeháčku zaplatí. A tá posledná firma má tu DPH odviesť štátu. Kolega Kollár rozprával o tom, že nie je to také jednoduché, že o 1 % nám zdražie chlieb. Ale pri výrobe chleba potrebujeme aj vodu, droždie, múku, vajcia. A oni takisto, pekár pri nákupe týchto surovín takisto platí dépeháčku, ktorá sa postupne nabaľuje, a občan ju v konečnom dôsledku zaplatí. Takže občania Slovenskej republiky sú v konečnom dôsledku tí, ktorí zaplatia dépeháčku, a firma to má odviesť štátu. Áno, pánovi ministrovi sa v posledných mesiacoch, aj na niekoľkých tlačových konferenciách to prezentoval, darí lepší výber DPH od firiem, naozaj, odhalilo sa viacero podvodov alebo tzv. dépeháčkových kolotočov a za to mu patrí pochvala. Aj firmy, tuším bola taká správa pred dvoma týždňami, aj firmy za minulý rok zaplatili vyššiu daň, ako sa predpokladalo. Takže lepší výber daní aj dépeháčky je v prospech konsolidácie verejných financií, a tuším, že aj zaznelo, že to pôjde všetko na konsolidáciu verejných financií. Ale, dámy a páni, Slovenská republika vždycky ešte hospodári so stratou. A minulého roku sa podarilo túto stratu stlačiť pod 3 % HDP. A na základe tohto ukazovateľa dočasne dvihnutá DPH na 20 % mala podľa zákona klesnúť na 19 %. A preto sme boli prekvapení, ak pozmeňujúcim návrhom pána Kamenického a Demiana, ktorý sme si včera našli v laviciach, odrazu sa zavádza natrvalo 20-percentná DPH. To znamená, ona mala byť 19, a vy ju zavádzate na 20, to znamená, dvíhate ju. Pán Robert Fico a strana SMER, keď boli v opozícii, neustále hovorili o tom, že oni budú znižovať DPH hlavne na základné potraviny. Teraz idete dvíhať DPH. Tak sa nečudujte opozícii, že to kritizuje. Tých 240 alebo 250, 230, dneska nevieme, lebo nevieme odhadnúť ten, teda vieme ho odhadnúť, ale presný výber dépeháčky nevieme popísať, ale je to v rozmedzí od tých 230 do 250 mil., zaplatia občania Slovenska. A my musíme v tejto chvíli hovoriť o balíčku pätnástich sociálnych opatrení, ktoré slávnostne na sneme SMER-u zaznelo z úst predsedu Roberta Fica, kde pomenoval, že keďže je lepší výber daní a darí sa konsolidácia, že si občania zaslúžia takýto balíček opatrení. A neprejde ani týždeň a je tu návrh, aby občania zaplatili tento balíček. Všetci občania, tí, čo si kúpia či rožok, či chleba, alebo tie energie, elektriku, plyn, ako spomínal kolega Mihál. Občania to zaplatia. A mne z toho vychádza, viete čo? Prečo tých 15 opatrení na sneme SMER-u zaznelo? No SMER-u klesajú preferencie. SMER-u klesajú preferencie, Robert Fico prehral v prezidentských voľbách, v európskych voľbách si neobhájili pozície, a preto sociálny balík, ale na druhej strane ho majú zaplatiť občania Slovenska. To znamená, klesajúce preferencie SMER-u zaplatia občania Slovenska. A to už je vážne. A dovoľte mi, aby som sa vyjadril aj k tej procedúre. Nuž naozaj, populárne populistické opatrenia ohlási Robert Fico na sneme SMER-u a na tlačovej konferencii, nepopulárne dvihnutie DPH urobia dvaja vládni poslanci v pléne pozmeňujúcim návrhom zhodou okolností v piatok o trištvrte na jednu. Toto nie je štandardné. Ak Robert Fico chcel balíček sociálnych opatrení, aj dvihnúť DPH, mal to v jednom balíčku predniesť, mal mať odvahu to predniesť v jednom balíku a malo to prejsť pripomienkovým konaním, mala sa k tomu postaviť vláda, mala to schváliť vláda, keď si za tým stojí, keď má odvahu, a tak to malo prísť do pléna Národnej rady Slovenskej republiky. Máme dostatok času, je júl, štátny rozpočet budeme mať na stole niekedy v novembri, decembri, je dostatok času na tento štandardný legislatívny postup. Ak teda vláda SMER-u si stojí za tým, čo predniesla. Aj za tým sociálnym balíkom, ale aj za tou zvýšenou DPH. Hádam si nikto nemyslí, že to je aktivita týchto dvoch poslancov. Takže nech sa k tomu vládna strana SMER prizná. Dovoľte mi, aby som kratučko sa dotkol toho sociálneho balíka, ktorý pán Robert Fico predniesol. Nájdu sa tam aj opatrenia, ktoré sú prospešné, pán minister, aby som nebol len kritický. Naozaj podpora vedy a výskumu od firiem, teda firmy, ktoré budú podporovať vedu a výskum, by mali mať nejaké daňové úľavy. Ale, prepáčte, dotknem sa, musím sa dotknúť aj hlúposti, a to je, že študenti a dôchodcovia budú cestovať vlakmi zadarmo. Tak po prvé je to diskriminácia tých študentov a dôchodcov, ktorí žijú v takých hladových dolinách, kde ani žiadne koľajnice nie sú alebo už tam vlaky, koľajnice tam sú, a vlaky tam nechodia. Mohol by som vymenovať na východnom Slovensku niekoľko takých okresov, v ktorých nemajú šancu študenti a dôchodcovia cestovať zadarmo vlakom. Mimochodom, zadarmo vlakom. Železnice Slovenskej republiky sú stratová firma. Kto vykryje tú ešte väčšiu stratu? Vykryje ju vláda? Alebo chcem sa spýtať, dvihne sa cestovné pre ostatných cestujúcich? Zaplatia to občania vyšším cestovným? Dámy a páni, ak by vláda k tomu pristupovala tak, že študenti zo sociálne slabších rodín budú mať určité väčšie úľavy, takto by som si to vedel predstaviť, ale nemôže byť cestovanie vlakmi úplne zadarmo pre všetkých. Aj pre deti podnikateľov, aj pre deti poslancov, poviem, aj pre syna premiéra Roberta Fica, aj pre môjho syna, ktorý chodí vlakom na vysokú školu, a sú tu ďalší kolegovia. Prečo by oni mali mať cestovanie zadarmo? Nech sa zadefinuje skupina sociálne odkázaných rodín a určitou formou, najlepšie úľavou väčšou, ale niečo by predsa len mali zaplatiť. Ani za socializmu nebolo cestovanie pre dôchodcov a študentov úplne zadarmo. Aspoň tú nejakú korunu museli zaplatiť. Ani v Severnej Kórei nie je, predpokladám, cestovanie vlakom pre študentov a dôchodcov zadarmo. To je populizmus obrovský. Plus je to diskriminácia tých, ktorí nemôžu cestovať vlakom. Vychádza mi z toho taký trošku úsmevný príklad, ale on kľudne môže nastať, že študenti z Košíc, ak budú chcieť ísť na výlet na pivo, tak pôjdu vlakom do Trenčína a nie na Domašu. Teraz chodili na Domašu, ale na Domašu by museli z Košíc cestovať autobusom. Tak oni si povedia, tak prečo by sme cestovali na Domašu, poďme do Trenčína vlakom a sadnú do vlaku a pôjdu do Trenčína, vypijú nejaké pivo si tam, zabavia sa a vrátia sa naspäť vlakom. Budú to mať lacnejšie ako na Domašu. (Reakcie z pléna.) Teda lacnejšie. Nikoho nenavádzam, ale, ale študenti bývajú veľmi kreatívni, študenti bývajú veľmi kreatívni a takéto situácie, absurdné situácie, samozrejme, že je to absurdná situácia. To, čo je zadarmo, býva väčšinou najdrahšie. Takže musel som to spomenúť, takéto hlúposti. Samozrejme, včera som sa pýtal pána ministra dopravy, aj IC vlaky budú zadarmo? IC vlaky, viete, prečo sa na nich pýtam? Často cestujem IC vlakmi a už sa mi niekoľkokrát stalo, že vlak bol vypredaný. Vlak bol vypredaný, IC vlak. Keď budú mať zadarmo cestovné, majú železnice na to, aby pridali ďalšie vagóny? No asi nie. Pán minister mi odpovedal, kľud, pán kolega, pán minister mi odpovedal, že pravdepodobne alebo on si myslí, že IC vlakov sa to nedotkne, lebo sú to, a teraz citujem ho, „lebo sú to komerčné vlaky“. Dámy a páni, tie ostatné vlaky nie sú komerčné? Rýchliky nie sú komerčné? Miestne lokálky nie sú komerčné? To kedy na to prišiel, že len IC vlaky sú komerčné? Ja rozumiem, že keď sú IC vlaky naplnené a cena lístku v IC vlakoch je najvyššia, logicky, lebo je tam aj najvyššia kvalita, tak, tak samozrejme, že nemôžu tam povoliť, aby zajtra tam študenti a dôchodcovia cestovali zadarmo, pretože by bol veľký problém. Ale, ale nemôžme sa tváriť, že IC vlaky sú komerčné a ostatné vlaky nie sú komerčné. A čo autobusy? A čo na to Európska únia? Čo na to povie Európska únia? Nie je to diskriminácia? (Reakcia z pléna.) Nebudem vás udávať, pán minister, samozrejme. Chcel by som na záver v mene KDH ešte vyzvať vládnu stranu SMER, ale aj tých poslancov, ktorí navrhli pozmeňujúci návrh, kde sa dvíha DPH na 20 % bez časového obmedzenia, aby stiahli tento pozmeňujúci návrh. V samotnom zákone sú aj dobré opatrenia, ktoré sa ešte dajú vylepšiť niektorými pozmeňujúcimi návrhmi od opozičných poslancov. Ale tento pozmeňujúci návrh, kde sa zavádza natrvalo 20-percentná DPH, poškodí všetkých občanov Slovenska, a preto proti tomu návrhu budeme, keď ho nestiahnete, a musíme byť aj proti zákonu. Ďakujem.